Jun 08,2018
కొనసాగిన స్టాక్‌ మార్కెట్ల జోష్‌
ముంబయి: దేశీయ స్టాక్‌మార్కెట్లు వరుసగా రెండో రోజూ జోష్‌ను కనబరిచాయి. ఆర్‌బీఐ కీలక వడ్డీ రేట్ల పెంపు, అంతర్జాతీయ సంకే తాలు, మేటి వాతావరణ అంచనాలు నేపథ్యంలో దేశీయ స్టాక్‌ మార్కెట్లు గురువారం పరుగులు తీశాయి. ఇన్వెస్టర్లు ఉత్సాహంగా కొనుగోళ్లకు మొగ్గు చూపారు. కొనుగోళ్ల అండతో గురువారం ఉదయం సూచీలు ఉత్సాహంగా ప్రారంభమయ్యాయి. 150 పాయింట్లకు పైగా లాభంతో ట్రేడింగ్‌ను ఆరంభించిన ఎన్‌ఎస్‌ఈ సెన్సెక్స్‌ కాసేపటికే భారీ లాభాల దిశగా దూసుకెళ్లింది. ఒక దశలో 400 పాయింట్లకు పైగా లాభంతో ట్రేడ్‌ అయ్యింది. అటు నిఫ్టీ కూడా 10,800 మైలురాయిని తాకింది. దాదాపు అన్ని రంగాల్లోనే కొనుగోళ్లు ఊపందుకున్నాయి. రియల్టీ, మెటల్‌, ఐటీ, ఎఫ్‌ఎంసీజీ, బ్యాంకింగ్‌, ఐటీ బాగా లాభపడ్డాయి. దీంతో మార్కెట్‌సూచీలు లాభాల్లో పరుగులు తీశాయి. చివరి గంటలో మదుపర్లు లాభాల స్వీకరణకు మొగ్గుచూపారు. అమ్మకాలు వెల్లువెత్తడంతో మార్కెట్ల భారీ లాభాలు పతనమయ్యాయి. మార్కెట్‌ ముగిసే సమయానికి సెన్సెక్స్‌ 284 పాయింట్లు ఎగబాకి 35,463 వద్ద, నిఫ్టీ 84 పాయింట్ల లాభంతో 10,768 వద్ద స్థిరపడ్డాయి. డాలర్‌తో రూపాయి మారకం విలువ రూ. 67.05 దరిదాపుల్లో నిలిచింది. ఐసీఐసీఐ, హెచ్‌సీఎల్‌ టెక్‌, బ్రిటానియా, యునైటెడ్‌ బ్రూవరీస్‌ అత్యధికంగా లాభాలను అందుకున్నాయి. టాటా స్టీల్‌, టాటా మోటార్స్‌, ఐబీ హౌసింగ్‌, ఐసీఐసీఐ, యాక్సిస్‌, ఏషియన్‌ పెయింట్స్‌, విప్రో, యూపీఎల్‌, ఆర్‌ఐఎల్‌, బజాజ్‌ ఫిన్‌సర్వ్‌ లాభాల్లో నిలిచాయి. మరోవైపు టైటాన్‌, ఐషర్‌ మోటార్స్‌, బ్లూ డార్ట్‌ ఐషర్‌ టాప్‌లూజర్‌గా ఉన్నాయి. ఇంకా ఇండస్‌ఇండ్‌, కోల్‌ ఇండియా, లుపిన్‌ స్వల్పంగా నష్టపోయాయి.
మీ స్నేహితులకు రికమెండ్ చెయ్యండి